DA Den Europæiske Unions Tidende CE 84/295

(2004/C 84 E/0342)

SKRIFTLIG FORESPØRGSEL E-0016/04

af Jan Dhaene (Verts/ALE) til Kommissionen

(16. januar 2004)

Om: Virksomheden Grefacsa og behandling af animalske biprodukter

I Spanien findes det eneste anlæg i statens kategori I, som er godkendt til behandling af kødprodukter i denne kategori, i den selvstyrende region Catalonien. Der er tale om virksomheden Grefacsa (Greixos i Farines Cárniques, S.A.) i Térmens. Denne virksomhed behandler særligt risikomateriale, som har direkte forbindelse med bovin spongiform encephalopati (BSE), kendt under betegnelsen kogalskab, og andre smitsomme sygdomme.

I dette anlæg behandles der affald, som i princippet stammer fra andre spanske regioner og fra Andorra. Af de animalske proteiner udvindes der kødmel og fedt, som virksomheden derefter påtager sig at transportere til kontrollerede lossepladser eller forbrændingsanlæg.

Modtager virksomheden Grefacsa støtte fra Fællesskabets fonde? Til hvilke aktiviteter modtager den i bekræftende fald denne støtte? Transporteres der biprodukter til andre EU-medlemsstater? Hvis dette er tilfældet, hvilket gyldigt retsgrundlag ligger der til grund for udførslen af biprodukter udvundet af materiale fra særligt risikomateriale?

Svar afgivet på Kommissionens vegne af Franz Fischler

(5. marts 2004)

Forordning (EF) nr. 1774/2002 (1) om animalske biprodukter fastsætter sundhedsbestemmelser for indsamling, transport, opbevaring, håndtering, forarbejdning og anvendelse eller bortskaffelse, afsætning og i visse særlige tilfælde udførsel og transit af animalske biprodukter og deraf afledte produkter for at undgå, at sådanne produkter kan udgøre en risiko for menneskers eller dyrs sundhed. Det er tilladt at sende animalske biprodukter og forarbejdede produkter til andre medlemsstater i henhold til forordningens artikel 8, hvis forsendelsen foregår i overensstemmelse med kanaliseringsbestemmelserne i samme artikel. Forordningen forbyder eksport til tredjelande af specificeret risikomateriale, men importbestemmelserne gælder først fra 1. maj 2004.

I hele programmeringsperioden 2000-2006 er medlemsstaternes myndigheder, undtagen når der er tale om større strukturfondsprojekter, ansvarlige for at udvælge individuelle projekter, når programmerne først er godkendt af Kommissionen. De projekter, myndighederne udvælger, skal dog i alle henseender være i overensstemmelse med EU-reglerne, herunder miljøreglerne.

På grundlag af oplysninger fra medlemsstaten kan Kommissionen derfor informere det ærede medlem om, at foreløbig seks af Grefacsas operationer er blevet medfinansieret i henhold til den selvstyrende region Cataloniens program for 2000-2006 for udvikling af landdistrikterne under foranstaltningen »forbedring af forarbejdningen og afsætningen af landbrugsprodukter«. Disse operationer vedrørte miljømæssige og teknologiske forbedringer af virksomhedens anlæg i Sant Joan les Fonts (Girona, 4 operationer) og Térmens (Lleida, 2 operationer). De samme spanske myndigheder har bekræftet, at der ikke er blevet givet tilladelse til at yde støtte til virksomheden fra Den Europæiske Fond for Regionaludvikling (EFRU).

Kommissionen har ingen oplysninger om, at virksomheden skulle have opnået mulighed for at transportere biprodukter fra Spanien til andre medlemsstater.

(1) Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum, EFT L 273 af 10.10.2002.